b'\n_START_ARTICLE_\nGliukagonas\n_START_PARAGRAPH_\nGliukagonas\xc2\xa0\xe2\x80\x93 baltyminis hormonas, reguliuojantis angliavandeni\xc5\xb3 apykait\xc4\x85 organizme (padidinantis gliukoz\xc4\x97s koncentracij\xc4\x85 kraujyje). Veikia kartu su insulinu, kuris yra gliukagono antagonistas.\n_START_SECTION_\nIstorija\n_START_PARAGRAPH_\n1920 metais Kimball\xe2\x80\x99as ir Murlin\xe2\x80\x99as atrado med\xc5\xbeiag\xc4\x85, padedan\xc4\x8di\xc4\x85 slopinti hipoglikemijos po\xc5\xbeymius ir 1923 metais j\xc4\x85 pavadino gliukagonu.\n_START_SECTION_\nPrigimtis, sandara\n_START_PARAGRAPH_\nTai peptidinis hormonas, sudarytas i\xc5\xa1 29 aminor\xc5\xabg\xc5\xa1\xc4\x8di\xc5\xb3 (NH2-His-Ser-Gln-Gly-Thr-Phe- Thr-Ser-Asp-Tyr-Ser-Lys-Tyr-Leu-Asp-Ser-Arg-Arg-Ala-Gln-Asp-Phe-Val-Gln-Trp-Leu-Met- Asn-Thr-COOH.), kurio mas\xc4\x97 3485 daltonai.\n_START_SECTION_\nKaupimas\n_START_PARAGRAPH_\nGliukoz\xc4\x97\xc2\xa0\xe2\x80\x93 tirpi molekul\xc4\x97, kuri\xc4\x85 audiniai greit pasisavina. Organizmo skys\xc4\x8diai negali jos daug kaupti, nes did\xc4\x97janti jos koncentracija didina osmosin\xc4\xaf sl\xc4\x97g\xc4\xaf. Jos perteklius turi b\xc5\xabti kaupiamas kit\xc5\xb3 ma\xc5\xbeiau osmosi\xc5\xa1kai aktyvi\xc5\xb3 med\xc5\xbeiag\xc5\xb3 pavidalu. Esant auk\xc5\xa1tai gliukoz\xc4\x97s koncentracijai kraujyje padaug\xc4\x97ja insulino (i\xc5\xa1skiriamo kasos \xce\xb2 l\xc4\x85steli\xc5\xb3), kuris paskatina raumens, riebalinio audinio ir kepen\xc5\xb3 l\xc4\x85steles pertekli\xc5\xb3 \xc4\xafsisavinti. \xc5\xa0iuose audiniuose gliukoz\xc4\x97 yra kaupiama glikogeno pavidalu. Tuo tarpu pastoviai gliukoz\xc4\x97s koncentracijai palaikyti tarp valgym\xc5\xb3, kai gliukoz\xc4\x97s kiekis svyruoja ir krenta, reikalingas hormonas gliukagonas.\n_START_SECTION_\nGliukagono vaidmuo\n_START_PARAGRAPH_\nNukritus gliukoz\xc4\x97s, kuri yra pagrindinis vis\xc5\xb3 organizmo l\xc4\x85steli\xc5\xb3 \xe2\x80\x9ekuras\xe2\x80\x9c, lygiui kraujyje (b\xc5\xabsena vadinama hipoglikemija) kasos \xce\xb1 l\xc4\x85stel\xc4\x97s ima gaminti daugiau gliukagono. Jis veikia kepen\xc5\xb3 l\xc4\x85steles, kuriose suaktyvinamas glikogeno vertimas \xc4\xaf gliukoz\xc4\x99. Gliukoz\xc4\x97s koncentracija pakyla iki normalios ribos ir \xc5\xa1io hormono kiekis v\xc4\x97l stabilizuojasi. Gliukagono vaidmuo gliukoz\xc4\x97s homeostaz\xc4\x97je labai svarbus, nes ne visada su maistu gaunama pakankamai \xc5\xa1io junginio, o l\xc4\x85stel\xc4\x97se, negaunan\xc4\x8diose gliukoz\xc4\x97s, tuoj pat sutrikt\xc5\xb3 visi procesai (neb\xc5\xabt\xc5\xb3 energijos jiems vykdyti) ir, nors vienos l\xc4\x85stel\xc4\x97s atsparesn\xc4\x97s laikiniems gliukoz\xc4\x97s tiekimo sutrikimas nei kitos (ypa\xc4\x8d jautrios smegen\xc5\xb3 l\xc4\x85stel\xc4\x97s ir eritrocitai), po kurio laiko negaudamos \xc5\xa1io junginio l\xc4\x85stel\xc4\x97s mirt\xc5\xb3.\n_START_SECTION_\nVeikimo principas\n_START_PARAGRAPH_\nSuma\xc5\xbe\xc4\x97jus gliukoz\xc4\x97s koncentracijai kraujyje, kasos \xce\xb1 l\xc4\x85stel\xc4\x97s ima sintetinti daugiau gliukagono, kuris i\xc5\xa1leid\xc5\xbeiamas \xc4\xaf krauj\xc4\x85 ir juo pasiekia kepen\xc5\xb3 l\xc4\x85steles. Gliukagono molekul\xc4\x97 prisikabina prie l\xc4\x85stel\xc4\x97s membranoje esan\xc4\x8di\xc5\xb3 G baltymini\xc5\xb3 receptori\xc5\xb3, kuri\xc5\xb3 konformacinis pasikeitimas suaktyvina G baltymus. \xc4\xaevyksta reakcij\xc5\xb3 grandin\xc4\x97, kurioje dalyvauja keletas skirting\xc5\xb3 ferment\xc5\xb3, o jos rezultatas\xc2\xa0\xe2\x80\x93 fermento, ver\xc4\x8dian\xc4\x8dio glikogen\xc4\x85 \xc4\xaf gliukoz\xc4\x99, koncentracijos padid\xc4\x97jimas. Jo d\xc4\x97ka l\xc4\x85stel\xc4\x97se aktyviau ima veikti \xc5\xa1i reakcija, pagaminta gliukoz\xc4\x97 i\xc5\xa1leid\xc5\xbeiama \xc4\xaf krauj\xc4\x85 ir jos koncentracija kraujyje normalizuojasi.'